ORDE do 29 de setembro de 2004 pola que se outorga a aprobación definitiva á modificación puntual do Plan Xeral de Ordenación Municipal na Finca Villermá do Concello da Peroxa. (Expediente OU-04009).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/10/2004

O planeamento urbanístico vixente no municipio da Peroxa (Ourense) é o Plan Xeral de Ordenación Municipal aprobado definitivamente o 7 de xullo de 1999.
O Concello da Peroxa formula unha modificación puntual do vixente plan xeral, que ten por obxecto a recualificación de solo para cubrir as necesidades de vivendas de promoción pública no lugar denominado como Finca Villermá, situado na estrada da Peroxa a Toldavía e cunha superficie de 8.574,55 m (988 m corresponden a viais e 7.586,55 a residencial illada), pasando de solo urbano consolidado a non consolidado, delimitando unha área de repartición denominada AR-1 (Villermá). Establécese, así mesmo, unha ordenanza específica para a parcela resultante denominada: norma zonal, residencial acaroada-2-.
O obxecto da modificación dá cumprimento ao sinalado no artigo 94 da Lei 9/2002, do 30 de decembro, de ordenación urbanística e protección do medio rural de Galicia (desde agora LOU), respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual e inmediatamente antes da súa aprobación inicial, o concello remitiu o expediente ao informe preceptivo desta consellería que foi emitido o 29 de abril de 2004 ao abeiro do disposto no artigo 85.1º da LOU.
O Pleno da Corporación, na súa sesión extraordinaria do 18 de maio de 2004, aprobou inicialmente a modificación puntual, que logo foi sometida á información pública, polo prazo dun mes, mediante anuncios inseridos nos xornais La Voz de Galicia, días 20 e 30 de maio de 2004, e La Región, días 1 e 2 de xuño de igual ano, así como no número 109 do Diario Oficial del Galicia do 8 de xuño de 2004. Posteriormente, o Pleno da Corporación, en sesión do 13 de xullo de 2004, outorgou a aprobación provisional ao proxecto de modificación, que tras iso foi remitido a esta consellería para a súa aprobación definitiva.
No expediente constan os informes emitidos polo arquitecto técnico e secretario municipais o 5 de xullo de 2004, nos que se manifestan a conformidade da modificación puntual proposta coa lexislación vixente e a calidade técnica da modificación proxectada.
De conformidade co disposto no artigo 89.1º da LOU, a competencia para a aprobación definitiva dos plans xerais de ordenación municipal, correspóndelle ao conselleiro competente en materia de urbanismo e ordenación do territorio.
En mérito do dito, de conformidade co establecido na dita Lei 9/2002, e de acordo cos informes técnico e xurídico do Servizo de Urbanismo e Inspección Territorial de Ourense, con datas do 21 de setembro e do 9 de agosto de 2004, respectivamente, e da xefatura de tal servizo e das subdireccións xerais de Urbanismo e de Disciplina e Informes desta consellería do 23 de setembro de igual ano, así como a proposta da Dirección Xeral de Urbanismo, da mesma data,
DISPOÑO:
Artigo 1º
Aprobar definitivamente a modificación puntual do Plan Xeral de Ordenación Municipal na Finca Villermá do Concello da Peroxa.
Artigo 2º
De conformidade co disposto nos artigos 92 da Lei 9/2002, do 30 de decembro, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar a normativa e ordenanzas desta modificación aprobada definitivamente no BOP.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dis
poñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de setembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda